SKRIFTLIG FORESPØRGSEL P-3001/02

af Winfried Menrad (PPE-DE) til Kommissionen

(16. oktober 2002)

Om: Fugledirektivet: forskellig fortolkning i medlemsstaterne

Direktiv 79/409/EØF(1) om beskyttelse af vilde fugle bringer til stadighed sindene i kog hos både naturfredningsfolk og jægere. Den vigtigste grund hertil er den yderst forskellige fortolkning af direktivet i de enkelte medlemsstater.

Man drøfter i øjeblikket, hvordan der kan udarbejdes retningslinjer for fortolkningen af fugledirektivet. Hvordan vil Kommissionen på denne baggrund sikre, at der i fremtiden ikke længere opstår så store uoverensstemmelser ved fortolkningen af direktivet?

Hvilke muligheder er der efter Kommissionens opfattelse for også med mindre bureaukrati at sikre arternes beskyttelse det mål, der så rosværdigt tilstræbes med direktivet?

Tilstræber Kommissionen en ændring af fugledirektivet for at nå disse mål?

(1) EFT L 103 af 25.4.1979, s. 1.

Svar afgivet på Kommissionens vegne af Margot Wallström

(20. november 2002)

Selv om forskellige fortolkninger af kravene i Rådets direktiv 79/409/EØF af 2. april 1979 om beskyttelse af vilde fugle øjensynligt har bidraget til uoverensstemmelser med hensyn til direktivets gennemførelse, navnlig for så vidt angår jagtbestemmelserne, har en række andre faktorer ligeledes spillet en rolle. F.eks. har nogle medlemsstater ikke omsat direktivets bestemmelser korrekt eller håndhævet dem på passende vis. Der er også ofte tale om mangel på adækvate videnskabelige oplysninger om fuglepopulationerne og aspekter af disses biologi, f.eks. migrations- og yngleperioderne, når det gælder den korrekte anvendelse af direktivet i visse medlemsstater.

Der foreligger allerede en betragtelig mængde principielle domstolsafgørelser, som indebærer en definitiv fortolkning af direktivets bestemmelser, heriblandt jagtbestemmelserne. Det vejledende dokument om jagt, som Kommissionen er i gang med at udarbejde med bistand fra eksperter fra medlemsstaterne og de vigtigste interessegrupper, er beregnet på at lette den fremtidige anvendelse af direktivet, idet vejledningen vil indeholde en omfattende oversigt over jagt inden for rammerne af direktivet. Til dette formål vil der blive henvist til de relevante principielle domstolsafgørelser, ligesom de juridiske, videnskabelige og bevaringsmæssige principper, der ligger til grund for jagtforvaltningen under direktivet, vil være beskrevet. Samtidig med at denne vejledning skaber klarhed over en lang række forhold, erkender den fuldt ud, at det fremdeles er op til Domstolen at give en definitiv fortolkning af et direktiv.

Kommissionen agter at stille vejledningen til rådighed for hver medlemsstat og for de forskellige interessegrupper, hvilket skulle sikre, at fortolkningerne ikke afviger i nævneværdig grad fremover. Det er Kommissionens håb, at vejledningen vil hjælpe medlemsstaterne med at nå frem til en ensartet anvendelse af direktivet og derigennem undgå, at der ligesom tidligere forekommer misforståelser. Kommissionen vil dog i sin egenskab af EF-traktatens vogter fortsat overvåge gennemførelsen af direktivet i hver enkelt medlemsstat og træffe de nødvendige foranstaltninger i tilfælde af, at bestemmelserne ikke overholdes.

Kommissionen fortsætter ligeledes med at fremme en konstruktiv dialog om bæredygtig jagt under direktivet mellem de forskellige interessegrupper, herunder repræsentanter for jagt- og naturfredningssammenslutninger. Sigtet hermed er at samarbejde i et partnerskab om udformningen af en række foranstaltninger vedrørende bæredygtig jagt videnskabelige, bevarelses- og forvaltningsmæssige, informative og uddannelsesmæssige samtidig med at det sikres, at direktivets primære målsætning, nemlig bevarelsen af den fælles naturarv i form af vilde fugle, opfyldes.

Der foreligger ikke på nuværende tidspunkt nogen planer om at ændre direktivet, bortset fra tilpasninger af bilagene hertil på grundlag af forslag fra kandidatlandene i forbindelse med den kommende udvidelse af Unionen.